Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Logistikos valdybos Įgulų aptarnavimo tarnybos pirkimo Nr. 9317572 „Kenkėjų kontrolės, dezinsekcijos ir deratizacijos paslaugos“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.
Prevencine tvarka peržiūrėjusi Pirkimo dokumentus ir įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų sąlygų (toliau – Rekomendacija).

1. Pirkimo sąlygų 1 priedo „Techninė specifikacija. Kenkėjų kontrolės, dezinsekcijos ir deratizacijos paslaugos. 1 - 9 pirkimo dalims.“ (toliau – Visų pirkimo dalių Techninės specifikacijos) 2 skyriaus „Techniniai reikalavimai“ 4 punkte (atitinkamai visose 9 pirkimo dalyse) nurodyta, kad: „Paslaugos teikiamos vadovaujantis Privalomojo profilaktinio aplinkos kenksmingumo pašalinimo (dezinfekcijos, dezinsekcijos, deratizacijos) tvarkos aprašu, Lietuvos higienos norma HN 90:2000 „Kenkėjų kontrolė. higienos normos ir taisyklės“ ir kitais teisės aktais, reglamentuojančiais teikiamas Paslaugas.“
	Atkreiptinas dėmesys, kad Visų pirkimo dalių Techninėse specifikacijose nurodyta Lietuvos higienos norma HN 90:2000 „Kenkėjų kontrolė. Higienos normos ir taisyklės“ nebegalioja nuo 2006 m. kovo 5 d. 
Pažymėtina, kad Pirkimo dokumentuose neturėtų būti nurodomas nebegaliojantis teisės aktas. Rekomenduojama šį punktą patikslinti, atsisakant nuorodos į nebegaliojančią Lietuvos higienos normą HN 90:2000 „Kenkėjų kontrolė. Higienos normos ir taisyklės“ ir Pirkimo dokumentuose nurodyti perkamoms paslaugoms taikytiną aktualų teisės aktą.

2. Vadovaujantis Įstatymo 82 straipsnio 2 dalies 1 punktu, Perkančioji organizacija privalo motyvuoti savo sprendimą neatlikti Pirkimo naudojantis centralizuotų pirkimų katalogu ir argumentus nurodyti Pirkimo dokumentuose.
Atsižvelgiant į Įstatymo nuostatas, rekomenduojama Pirkimo dokumentuose pateikti motyvuotą sprendimą, kodėl Pirkimas neatliekamas naudojantis centralizuotų pirkimų katalogu (CPO LT katalogu), taip pat ir ateityje vykdomų pirkimų dokumentuose pateikti motyvuotus sprendimus, kodėl prekės, paslaugos ar darbai neperkami naudojantis centralizuotų pirkimų katalogu.

3. Pirkimo sąlygų 1.5 papunktyje nurodyta, kad vykdomas tarptautinis pirkimas. Tarnyba atkreipia dėmesį, kad supaprastintiems ir tarptautiniams pirkimams nustatomos skirtingos pašalinimo pagrindų formuluotės. Atsižvelgiant į tai, kad šiuo atveju Perkančioji organizacija vykdo tarptautinį pirkimą, Pirkimo sąlygų 4 priedo „Tiekėjų pašalinimo pagrindų“ (toliau – Pašalinimo pagrindai) lentelėje, 1 punkto antrame stulpelyje „Tiekėjo pašalinimo pagrindai“ nurodyta pašalinimo pagrindo formuluotė:
 „Laikoma, kad tiekėjas arba jo atsakingas asmuo nuteistas už aukščiau nurodytą nusikalstamą veiką, kai dėl: 1) <...>;  2) tiekėjo, kuris yra juridinis asmuo, kita organizacija ar jos struktūrinis padalinys, vadovo ar asmens (asmenų), turinčio (turinčių) teisę surašyti ir pasirašyti tiekėjo finansinės apskaitos dokumentus, per pastaruosius 5 metus buvo priimtas ir įsiteisėjęs apkaltinamasis teismo nuosprendis ir šis asmuo turi neišnykusį ar nepanaikintą teistumą;“ 
turėtų būti tikslinama ir išdėstoma pagal tarptautiniam pirkimui taikomą VPĮ 46 straipsnio 2 dalies 2 punkto formuluotę:
 „Laikoma, kad tiekėjas arba jo atsakingas asmuo nuteistas už aukščiau nurodytą nusikalstamą veiką, kai dėl: 1) <...>; 2) tiekėjo, kuris yra juridinis asmuo, kita organizacija ar jos struktūrinis padalinys, vadovo, kito valdymo ar priežiūros organo nario ar kito asmens, turinčio (turinčių) teisę atstovauti tiekėjui ar jį kontroliuoti, jo vardu priimti sprendimą, sudaryti sandorį, asmens (asmenų), turinčio (turinčių) teisę surašyti ir pasirašyti tiekėjo finansinės apskaitos dokumentus, per pastaruosius 5 metus buvo priimtas ir įsiteisėjęs apkaltinamasis teismo nuosprendis ir šis asmuo turi neišnykusį ar nepanaikintą teistumą;“
Taip pat atkreiptinas dėmesys, kad Pašalinimo pagrindų lentelėje, 1 punkto antrame stulpelyje „Tiekėjo pašalinimo pagrindai“, nėra nurodytas VPĮ 46 straipsnio 2 dalies 3 punkte nustatytas atvejis. 
Atsižvelgiant į tai, rekomenduojama Pašalinimo pagrindų lentelės 1 punkto antrame stulpelyje patikslinti VPĮ 46 straipsnio 2 dalies 2 punkte nustatyto pašalinimo pagrindo formuluotę pagal taikomą tarptautiniam pirkimui ir papildyti ją VPĮ 46 straipsnio 2 dalies 3 punkte nustatytu pašalinimo pagrindu.
Pašalinimo pagrindų lentelės 3 punkto stulpelyje dėl pašalinimo pagrindų nebuvimą įrodančių dokumentų pateikimo nurodyta, kad „Pažymų, patvirtinančių VPĮ 46 straipsnyje nurodytų tiekėjo pašalinimo pagrindų nebuvimą, pateikti nereikalaujama. Perkančioji organizacija jų reikalaus tik turėdama pagrįstų abejonių dėl tiekėjo patikimumo“.
Atkreiptinas dėmesys, kad tokia nuostata yra nustatyta Įstatymo 25 straipsnio 1 dalyje ir taikoma atliekant supaprastintus pirkimus, kai tiekėjas pateikia Europos bendrąjį viešųjų pirkimų dokumentą (EBVPD). Atliekant tarptautinius pirkimus ši nuostata netaikoma.
Pažymėtina, kad siekiant perkančiosioms organizacijoms padėti tinkamai suformuluoti pašalinimo pagrindų reikalavimus, Tarnyba yra parengusi ir viešai paskelbusi pavyzdinę pašalinimo pagrindų lentelę. Atsižvelgiant į tai, rekomenduojama peržiūrėti ir atitinkamai patikslinti pašalinimo pagrindų reikalavimus.

4. Pirkimo sąlygų 1.10 papunktyje nurodyta, kad vykdomas žaliasis pirkimas vadovaujantis Lietuvos Respublikos aplinkos ministro 2011 m. birželio 28 d. įsakymo Nr. D1-508 „Dėl Produktų, kurių viešiesiems pirkimams ir pirkimams taikytini Aplinkos apsaugos kriterijai, sąrašo, Aplinkos apsaugos kriterijų ir aplinkos apsaugos kriterijų, kuriuos perkančiosios organizacijos ir perkantieji subjektai turi taikyti pirkdami prekes, paslaugas ar darbus, taikymo tvarkos aprašo patvirtinimo“ (su visais pakeitimais) (toliau – Tvarkos aprašas) 4.3 papunkčiu, t. y. perkama paslauga „nėra produktų sąraše, bet perkamai paslaugai ar darbui tiekėjas taiko aplinkos apsaugos vadybos sistemos reikalavimus pagal standartą LST EN ISO 14001 „Aplinkos vadybos sistemos. Reikalavimai ir naudojimo gairės“ (toliau – LST EN ISO 14001) arba Europos Sąjungos aplinkosaugos vadybos ir audito sistemą (toliau – EMAS) ar kitus aplinkos apsaugos vadybos standartus, pagrįstus atitinkamais Europos arba tarptautinių standartizacijos organizacijų priimtais standartais, <...>.“
Atkreiptinas dėmesys, kad Pirkimo sąlygų 4 priedo „Aplinkos apsaugos vadybos sistemos taikymas“ (toliau – Reikalavimai dėl aplinkos apsaugos) lentelės 1 punkto stulpelyje „Reikalavimas“ nustatyta sąlyga neatitinka Tvarkos aprašo 4.3 papunkčio nuostatų. Tvarkos aprašo 4.3 papunktyje nustatyta, kad tiekėjas perkamai paslaugai ar darbui turi taikyti „aplinkos apsaugos vadybos sistemos reikalavimus“, o minėtame Reikalavime dėl aplinkos apsaugos nustatyta, kad tiekėjas turi turėti įdiegtą ir veikiančią „kokybės vadybos sistemą, atitinkančią aplinkos apsaugos vadybos sistemos reikalavimus“.
Atsižvelgiant į nurodytą, rekomenduojama patikslinti Reikalavimų dėl aplinkos apsaugos lentelės 1 punkte nustatytą sąlygą, užtikrinant jos atitiktį Tvarkos aprašo 4.3 papunkčio nuostatoms.

5. Pirkimo sąlygų 5.10.4 papunktyje yra nurodyta, kad kartu su pasiūlymu turi būti pateikta nacionalinio saugumo reikalavimų atitikties deklaracija. Taip pat nustatyta, kad Perkančiajai organizacijai kilus abejonių dėl tiekėjo atitikties nacionalinio saugumo reikalavimams, gali būti paprašyta pateikti dokumentus, įrodančius deklaracijoje pateiktų duomenų teisingumą, o tiekėjas juos turi pateikti „ne vėliau kaip per 5 (10) darbo dienas (-ų) nuo prašymo gavimo dienos“.
Atkreiptinas dėmesys, kad iš Pirkimo sąlygų 5.10.4 papunkčio nėra aišku, kuris dokumentų pateikimo terminas – 5 ar 10 darbo dienų – taikomas tiekėjui. 
Atsižvelgiant į tai, kad Įstatymo 35 straipsnio 4 dalyje yra numatyta, kad Pirkimo dokumentuose nustatytos sąlygos turi būti aiškios ir tikslios, kad tiekėjai galėtų tinkamai įvertinti jiems nustatytus reikalavimus ir jų laikytis, rekomenduojama patikslinti Pirkimo sąlygų 5.10.4 papunktį, nustatant konkretų dokumentų pateikimo terminą.

6. Pirkimo sąlygų 11.5 papunktyje nurodyta, kad „Perkančioji organizacija reikalauja, kad dalyvis pagrįstų pasiūlyme nurodytą prekių, ar jų sudedamųjų dalių kainą, jeigu jos atrodo neįprastai mažos. Pasiūlyme nurodyta prekių, kaina arba sąnaudos <...>“. Atkreiptinas dėmesys, kad vykdomas paslaugų pirkimas (Pirkimo sąlygų 2.1 papunktis), todėl Perkančioji organizacija turėtų sąlygas formuluoti ne prekių, bet paslaugų pirkimui. 

7. Kartu su Pirkimo dokumentais yra pateiktas 4 priedo 1 priedėlis „Per paskutinius 3 metus suteiktų paslaugų sąrašas“. Atkreiptinas dėmesys, kad Pirkimo sąlygose nėra nustatytas tiekėjų kvalifikacijos reikalavimas, susijęs su tiekėjo patirtimi, taip pat nėra nustatytas reikalavimas pateikti šią patirtį pagrindžiančius dokumentus. Atsižvelgiant į tai, nėra aišku, kokiu tikslu Pirkimo dokumentuose pateiktas minėtas priedėlis, taip pat kas ir kokiais atvejais jį turėtų pildyti. Jau buvo minėta rekomendacijos 4 punkte, kad vadovaujantis Įstatymo 35 straipsnio 4 dalies nuostatomis, Pirkimo dokumentai turi būti tikslūs, aiškūs, be dviprasmybių. Atsižvelgiant į tai, rekomenduojama įvertinti 4 priedo 1 priedėlio „Per paskutinius 3 metus suteiktų paslaugų sąrašas“ reikalingumą.

8. [bookmark: _Hlk237440363]Pirkimo sąlygų 3 priedo „Paslaugų pirkimo-pardavimo sutarties specialiosios sąlygos“ (toliau – Sutarties Specialiosios sąlygos, Sutarties Specialioji dalis) 4.5.2 papunktyje yra nurodyta, kad „Sutarties galiojimo laikotarpiu Pirkėjui pareikalavus, Tiekėjas per 1 (vieną) darbo dieną privalo pateikti galiojančio LST EN ISO 14001 arba EMAS sertifikatą, arba kitą lygiavertį nepriklausomos įstaigos išduotą sertifikatą patvirtinantį jo galiojimą.“
Atkreiptinas dėmesys, kad Sutarties Specialiųjų sąlygų 4.5.2 papunktyje nustatyta nuostata nėra pakankamai aiški ir tiksli, kadangi nėra aišku kieno galiojimą turi patvirtinti nepriklausomos įstaigos išduotas lygiavertis sertifikatas.
Atsižvelgiant į tai, rekomenduojama patikslinti Sutarties Specialiųjų sąlygų 4.5.2 papunkčio formuluotę, aiškiai nustatant, koks dokumentas turi būti pateiktas ir ką šis dokumentas turi patvirtinti.

9. Sutarties Specialiųjų sąlygų 13.1 papunktyje yra nurodyta, kad perkamoms paslaugoms aplinkosauginiai kriterijai nustatomi vadovaujantis Tvarkos aprašo 4.3 papunkčiu, o tiekėjas paslaugų teikimo metu privalo užtikrinti, kad visą Sutarties galiojimo laikotarpį turėtų Sutarties Specialiųjų sąlygų 4.5.2 papunktyje nurodytą (-us) galiojantį (-čius) sertifikatą (-us), o jo (jų) nepateikus per 1 darbo dieną nebus galima teikti paslaugų. Sutarties Specialiųjų sąlygų 12.2.7 papunktyje numatyta, kad sertifikato neturėjimas ar nepateikimas yra laikomas esminiu sutarties pažeidimu, Sutarties Specialiųjų sąlygų 9.5 papunktyje nustatyta, kad baudos dėl aplinkosauginių kriterijų nesilaikymo nėra taikomos.
Atkreiptinas dėmesys, kad nors Sutarties Bendrųjų sąlygų 3.1.1.4 papunktyje deklaratyviai numatyta tiekėjo pareiga užtikrinti nustatytų vadybos sistemų standartų taikymą, o 16.4 papunktis įpareigoja vykdant Sutartį laikytis aplinkos apsaugos teisės aktų, tačiau tiekėjo pareiga bei deklaruoti įsipareigojimai turi būti aiškiai įtvirtinti Sutarties projekte (Specialiosiose sąlygose), t. y. Perkančioji organizacija, siekdama pirkimą vykdyti kaip žaliąjį pirkimą, neturi nustatyti tik deklaratyvių reikalavimų, bet pirkimo dokumentuose turi tiksliai ir aiškiai nustatyti žaliojo pirkimo sąlygas ir užtikrinti jų laikymosi priežiūrą bei kontrolę sutarties vykdymo metu. Sutarties Specialiosiose sąlygose turi būti nustatytas kontrolės mechanizmas, t. y. nustatyta, kaip Perkančioji organizacija kontroliuos tiekėjo pareigą sutarties vykdymo metu taikyti aplinkos apsaugos vadybos sistemos reikalavimus ir koks bus sankcijų mechanizmas, jeigu tiekėjas šios pareigos nevykdys. 
Pažymėtina, kad sertifikato galiojimo ir jo pateikimo kontrolė savaime nėra tapati tiekėjo teikiamų paslaugų atitikties aplinkos apsaugos vadybos sistemos reikalavimams kontrolei. Sertifikato turėjimas patvirtina, kad tiekėjo vadybos sistema yra įvertinta ir atitinka nustatytus reikalavimus, tačiau vien sertifikato galiojimo tikrinimas neleidžia įvertinti, kaip atitinkami aplinkos apsaugos vadybos sistemos reikalavimai yra taikomi faktiškai teikiant paslaugas. 
Atsižvelgiant į nurodytą, rekomenduojama papildyti Sutarties sąlygas, numatant ne tik sertifikato galiojimo tikrinimo, bet ir aplinkos apsaugos vadybos sistemos reikalavimų taikymo paslaugų teikimo metu priežiūros ir kontrolės mechanizmus.

10. Visų Pirkimo dalių Techninėse specifikacijose yra nurodyti paslaugų teikimo objektai ir jų plotai (2, 8 ir 9 Pirkimo dalyse) ar preliminarūs plotai (1 ir 3-7 Pirkimo dalyse). 1 ir 3-7 Pirkimo dalyse pateiktos suvestinės paslaugų lentelės. 
	Visų Pirkimo dalių Techninių specifikacijų sąlygose yra nurodyta, kad perkamos paslaugos, tai: „Nuolatinės dezinsekcijos ir deratizacijos priežiūros paslaugos“, „Vienkartinės patalpų dezinsekcijos paslaugos“, „Vienkartinės patalpų deratizacijos paslaugos“ ir „Širšių lizdų naikinimo vienkartinės paslaugos“, taip pat nustatyta, kad vienkartinės paslaugos atliekamos pagal poreikį, o jų atlikimo apimtis priklauso nuo konkrečiame objekte nustatyto poreikio (Visų Pirkimo dalių 9 punktas, išskyrus 4 dalį. 4 dalyje – 12 punktas).
	Pirkimo sąlygų 2.1 papunkčio lentelėje, taip pat Sutarties Specialiosios dalies 5.2 papunktyje yra pateikta maksimali numatoma Visų Pirkimo dalių objektų vertė.
	Atkreiptinas dėmesys, kad Pirkimo sąlygų 2 priedo „Pasiūlymo forma“ pasiūlymų palyginimui pateiktose lentelėse (toliau – Pasiūlymo lentelės) nurodyti vienkartinių paslaugų (dezinsekcijos ir deratizacijos paslaugų) ir širšių lizdų naikinimo paslaugų preliminarūs kiekiai (jų koeficientai) kelia abejonių dėl jų apskaičiavimo pagrįstumo ir taikytos poreikio nustatymo metodikos.
	Pavyzdžiui, 2 Pirkimo dalies Techninėje specifikacijoje, lentelėje „Paslaugų teikimo objektai ir jų plotai“, dalyje „Vienkartinės priežiūros paslaugos“ nurodytas bendras patalpų plotas yra 16 896 m², tuo tarpu Pasiūlymo lentelėje nurodytas preliminarus kiekis – 50 688 m² (t. y. Techninėje specifikacijoje nurodytas plotas Pasiūlymo lentelėje yra 3 kartus didesnis). Atsižvelgiant į tai, nėra aišku, kokiu pagrindu pasirinktas būtent toks koeficientas ir kokį numatomą paslaugų poreikį jis atspindi. 
	Taip pat atkreiptinas dėmesys į 3 Pirkimo dalį. Pasiūlymo lentelėje nurodytas preliminarus vienkartinių paslaugų (dezinsekcijos ar deratizacijos) kiekis per 36 mėnesių laikotarpį yra 411 240 m². Palyginus šį kiekį su Techninėje specifikacijoje nurodytu atitinkamos paslaugos plotu matyti, kad Pasiūlymų lentelėje nurodytas preliminarus kiekis yra 12 kartų didesnis.
	4 Pirkimo dalies Techninėje specifikacijoje yra nurodytos vienkartinės paslaugos – širšių lizdų naikinimas – kiekis: 15, tačiau 4 Pirkimo dalies Pasiūlymo lentelėje kiekis nurodytas – 45 vnt., t. y. 3 kartus didesnis.  
 	6 Pirkimo dalies atveju Techninėje specifikacijoje vienkartinių dezinsekcijos arba deratizacijos paslaugų plotas nurodytas – 9 135 m². Pasiūlymo lentelėje dezinsekcijos paslaugų preliminarus kiekis nurodytas – 54 810 m², t. y. Pasiūlymų lentelėje nurodytas dezinsekcijos paslaugų preliminarus kiekis yra 6 kartus didesnis už nurodytą Techninėje specifikacijoje, o deratizacijos preliminarus kiekis Pasiūlymų lentelėje nurodytas 82 215 m², t. y. 9 kartus didesnis. Pastebėtina, kad tai pačiai Pirkimo daliai dezinsekcijos ir deratizacijos paslaugoms nustatyti skirtingi koeficientai, tačiau Pirkimo dokumentuose nėra nurodyta, kokiomis faktinėmis aplinkybėmis ar skaičiavimais grindžiamas toks skirtumas. 
	Panaši situacija yra 7 Pirkimo dalyje. Techninėje specifikacijoje nurodytas vienkartinių dezinsekcijos ar deratizacijos paslaugų plotas yra 29 561 m², tačiau Pasiūlymo formoje dezinsekcijos preliminarus kiekis nurodytas 88 683 m², t. y. nurodytas plotas yra 3 kartus didesnis už nurodytą Techninėje specifikacijoje, o deratizacijos – 59 122 m², t. y. 2 kartus didesnis. Širšių lizdų naikinimo vienkartinių paslaugų skaičius Techninėje specifikacijoje nurodytas – 30 vnt., tačiau Pasiūlymo lentelėje – 180 vnt., t. y. 6 kartus didesnis.
	Atsižvelgiant į nurodytą, rekomenduojama peržiūrėti ir įvertinti Pasiūlymo lentelėse nurodytų vienkartinių paslaugų preliminarių kiekių apskaičiavimo pagrįstumą ir taikomų koeficientų atitiktį numatomam paslaugų poreikiui. Pirkimo dokumentuose rekomenduojama aiškiai nurodyti, kokiais objektyviais duomenimis ir kriterijais remiantis buvo nustatyti skirtingi koeficientai atskiroms Pirkimo dalims ir atskiroms paslaugoms, taip pat paaiškinti, kuo grindžiamas jų skirtumas.
	Jeigu preliminarūs kiekiai ir jiems apskaičiuoti taikomi koeficientai nustatyti remiantis ankstesnių laikotarpių faktiniais paslaugų užsakymo duomenimis, paslaugų teikimo apimtimi, objektų specifika, nustatytu kenkėjų paplitimu ar kitais objektyviais duomenimis, rekomenduojama šį pagrindą aiškiai išdėstyti Pirkimo dokumentuose. Jeigu nustatyti koeficientai nėra pagrįsti objektyviais duomenimis, rekomenduojama juos peržiūrėti ir, esant poreikiui, perskaičiuoti preliminarius paslaugų kiekius.
	Tarnyba taip pat rekomenduoja pakartotinai peržiūrėti ir įvertinti nuolatinių priežiūros paslaugų poreikį, nes Pasiūlymo lentelėje ir Techninėje specifikacijoje nurodyti duomenys kai kuriais atvejais nėra tarpusavyje nuoseklūs. Pavyzdžiui, 4 Pirkimo dalies Techninėje specifikacijoje išvardytų objektų bendras plotas sudaro 14 579 m², tačiau suvestinėje lentelėje, 1 punkte „Dezinsekcijos ir deratizacijos nuolatinės priežiūros paslaugos (mėnesio paslaugų kiekis) nurodytas 14 600 m² plotas, o Pasiūlymo formoje 36 mėnesių laikotarpiui nurodytas 525 000 m² preliminarus kiekis. Šis kiekis neatitinka nei 14 579 m² × 36 mėn. = 524 844 m², nei 14 600 m² × 36 mėn. = 525 600 m², todėl nėra aišku, kokiu skaičiavimo ir (ar) apvalinimo principu jis nustatytas. Kitas pavyzdys būtų iš 5 Pirkimo dalies, kur Techninėje specifikacijoje nurodytas nuolatinių paslaugų mėnesinis plotas yra 7 071 m², tačiau Pasiūlymo formoje 36 mėnesių laikotarpiui nurodyta 21 213 m². Tai atitinka mėnesinio ploto dauginimą iš 3, o ne iš 36 mėnesių, todėl kyla pagrįsta abejonė, ar Pasiūlymo formoje teisingai nurodytas viso sutarties laikotarpio paslaugų kiekis. Dar vienas pavyzdys 9 Pirkimo dalyje, kur Techninėje specifikacijoje nurodytas nuolatinių paslaugų mėnesinis plotas yra 6 531 m², tačiau Pasiūlymo formoje 36 mėnesių laikotarpiui nurodytas toks pats 6 531 m² kiekis. Tai rodo, kad Pasiūlymo formoje faktiškai įvertintas vieno mėnesio, o ne 36 mėnesių paslaugų poreikis.
	Atkreiptinas dėmesys, kad skirtingose Pirkimo dalių Pasiūlymo lentelėse nustatytas paslaugų poreikis yra apskaičiuotas netaikant vienodos metodikos, todėl rekomenduojama pakartotinai peržiūrėti ir patikrinti Visų Pirkimo dalių Pasiūlymo lentelėse nurodytus paslaugų kiekius ir suvienodinti paslaugų (nuolatinių ir vienkartinių) apskaičiavimo metodiką.

11. Sutarties Specialiųjų sąlygų 5.3.3 papunktyje nurodyta, kad Sutarties kaina / įkainiai gali būti peržiūrimi pasikeitus kainų lygiui. 5.3.3.1 papunktyje nurodyta, kad „Maksimali Sutarties vertė perskaičiuojama atsižvelgiant į pagal Sutartį dar nesuteiktų paslaugų vertę, taikant kainų pokyčio koeficientą k“ ir nustatyta ši formulė:
Pₙₐᵤⱼₐ = Pₚᵣₐdᵢₙė + (Pₚᵣₐdᵢₙė − Pₛᵤₙₐᵤdₒₜₐ) × k, (Eur be PVM), kur:
Pₙₐᵤⱼₐ – perskaičiuota pradinė Sutarties vertė;
Pₚᵣₐdᵢₙė – pradinė Sutarties vertė;
Pₛᵤₙₐᵤdₒₜₐ – iki perskaičiavimo suteiktų paslaugų vertė;
k – kainų pokyčio koeficientas.“ 
		Atkreiptinas dėmesys, kad Sutarties Specialiųjų sąlygų 5.3.3.1 papunktyje nustatyta kainos perskaičiavimo formulė neatitinka Kainodaros taisyklių nustatymo metodikoje[footnoteRef:1] (toliau – Kainodaros metodika) nustatytos formulės, kai kainų pokytis išreiškiamas procentais. Kainodaros metodikoje pateikiamoje formulėje kainų pokyčio dydis taikomas likusiai, t. y. dar nesuteiktų paslaugų, vertei ir dalijamas iš 100. Todėl, jeigu k išreiškia kainų pokytį procentais, apskaičiuojant perskaičiuotą Sutarties vertę turi būti taikoma ši formulė: [1:  Patvirtinta Tarnybos direktoriaus 2017 m. birželio 28 d. įsakymu Nr. 1S-95.] 

Pₙₐᵤⱼₐ = Pₚᵣₐdᵢₙė + ((Pₚᵣₐdᵢₙė − Pₛᵤₙₐᵤdₒₜₐ) × k / 100).
Atsižvelgiant į nurodytą rekomenduojama patikslinti Sutarties Specialiųjų sąlygų 5.3.3.1 papunktyje nustatytą kainos perskaičiavimo formulę bei kitas susijusias kainos peržiūros sąlygas.


Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir prireikus pratęsti pasiūlymų pateikimo terminą protingam laikotarpiui, per kurį potencialūs tiekėjai galėtų susipažinti su Pirkimo dokumentais. Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:2] ir 4[footnoteRef:3] dalių nuostatomis. [2:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.“]  [3:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 

 




